Groep steel varke ná ongelukArgieffoto ŉ Groep mense het gestorm om varke te steel nadat ŉ vragmotor wat die varke vervoer het naby Badplaas in Mpumalanga omgeslaan het. Petro Oosthuizen, ŉ inspekteur van die Nasionale Dierebeskermingsvereniging (NDBV), het gesê die vragmotor, wat 139 varke na ŉ slagplaas vervoer het, het Dinsdagmiddag omgeslaan, het Beeld Woensdag berig. Die bestuurder het ernstige beserings opgedoen en is na ŉ hospitaal geneem. Oosthuizen en vier kollegas moes 53 van die varke uitsit wat erg beseer is, terwyl die eienaar van die varke, ŉ boer van Vryheid, in kennis gestel is van die ongeluk. “Ons het besluit om by die varke te wag tot die eienaar opdaag,” het Oosthuizen gesê. “Skielik het ŉ groot groep mense op die ongelukstoneel toegesak en van die varke begin vat,” het Oosthuizen geskok gesê. Van die varke is aan hul agterpote opgetel, terwyl die ander weggesleep is. Al die varke se karkasse en die res van die 86 lewendige varke is weggedra, terwyl die plaaslike polisie na bewering geweier het om in te tree. “Ons het die polisie gesmeek om te help om die varke te beskerm, maar hulle het gesê hulle is magteloos teen so ŉ groot groep mense,” het Oosthuizen gesê. – Sapa